Haasbekkies - Maximus 2
2010-05 jongklomp haasbekkies Maximus en MacGyver maak nes Liana de Beer
Deel 2 Rudi gaan staan handeviervoet en kyk onder die bed in. Maximus en MacGyver is ook nie onder die bed nie. Hy kyk agter sy ma se hangkas. Hulle is ook nie agter die hangkas nie.
"Maaaaa!" hoor Rudi sy sussie roep terwyl sy in die gang afhardloop. Vinnig hardloop hy agter haar aan tot in die kombuis.
"Ma, kyk hoe lyk my pop! Haar hare is af!" sê sy sussie ongelukkig en beduie na haar pop se kaal kop. "Maximus en MacGyver! Dit moet hulle wees wat aan jou pop geknaag het, Sussie," sê Rudi en hy sukkel om sy lag te hou. Rudi se sussie staar kwaai na hom, maar Rudi steur hom nie daaraan nie.
Hy hardloop vinnig na sy sussie se kamer. Rudi kyk tussen sy sussie se teddiebere en gooi die een na die ander oor sy skouer. Maximus en MacGyver is ook nie tussen die teddiebere nie. Rudi kyk agter sy sussie se spieëlkas. Hulle is ook nie agter die spieëlkas nie.
"Ag nee! Wat het met my graankos gebeur? Die boks was dan nou net nog heel gewees!" hoor Rudi sy ma in die kombuis uitroep. Hy gooi die teddiebere eenkant toe en hardloop na die kombuis. deel 1 vervolg
deel 3 Die storie is geskryf deur Liana de Beer. Liana is 'n Skryfkunsstudent aan die Noordwes-Universiteit (Potchefstroomkampus) 2011.